钦定古今图书集成/理学汇编/学行典/第012卷 > 《气赋》〈并序〉阙名
## 钦定古今图书集成/理学汇编/学行典/第012卷 > 《气赋》〈并序〉阙名

“余尝志于《元言》，每寻《庄》《老》，莫不虚心竦神，锐精厉志。究夫道源，孰不因气而生者？其功也大，其应也细。” 述之无已，遂成赋曰：

“二仪混合兮成天地，四气汗漫兮育万类。”离云腾陵
而千峰崔嵬，震风飋飓而百卉葱翠。宵中星虚则大
火西流；律应黄锺而凝阴东萃。惟兹气之浩然，胡应
物之无匮。若乃假名为声，托体而成。凭乎动息，美恶
必呈；挫锐解纷，庶同归乎“老氏。”虚心弱志，或契合于
庄生。逆之为怒，顺之为贞。纵之则逸，舍之则盈。若夫
勇冠三军，神雄思锐，善战善胜，徒激愤于项王；嘉谋
嘉猷，望旗靡于曹刿。尔其瞻白虹之贯日，眺紫气之
冲牛。应精诚之所感，显神异之潜周。随时变易，物莫
能俦。则知气之为用，其道飞浮。或聚或散，处刚处柔。
能从达人之性，偏攻思妇之愁。其兴也勃，其亡也休。
伊万古之造化，胡六合之因由。阴阳以之准则，天地
以之通流。“匪斯文之可测，终铭简于千秋。”